

Република Србија

**МИНИСТАРСТВО** **ТРГОВИНЕ,**

**ТУРИЗМА И ТЕЛЕКОМУНИКАЦИЈА**

На основу члана 94. Закона о туризму („Службени гласник РС”, бр. 36/09, 88/10, 99/11 – др. закон, 93/12 и 84/15) и члана 15. Правилника о стручном испиту за туристичког водича и туристичког пратиоца („Службени гласник РС”, бр. 102/2015) расписује се

О Г Л А С

ЗА ПОЛАГАЊЕ СТРУЧНОГ ИСПИТА ЗА ТУРИСТИЧКОГ ВОДИЧА И ТУРИСТИЧКОГ ПРАТИОЦА

Министарство трговине, туризма и телекомуникација (у даљем тексту: министарство) расписује оглас за полагање стручног испита за:

- 300 кандидата за туристичког водича (100 кандидата са знањем енглеског језика и 200 кандидата са знањем: француског, немачког, руског, шпанског, италијанског, јапанског, турског, чешког, румунског, хебрејског, грчког, арапског, кинеског, пољског, корејског, персијског, норвешког, шведског и данског језика за држављане Републике Србије и српског језика за држављане држава чланица Европске уније и Европског економског простора);

**- 200 кандидата за туристичког пратиоца** (**100 кандидата** са знањем енглеског језикаи **100 кандидата** са знањем: француског, немачког, руског, шпанског, италијанског, јапанског, турског, чешког, румунског, хебрејског, грчког, арапског, кинеског, пољског, корејског, персијског, норвешког, шведског и данског за држављане Републике Србије и српског језика за држављане држава чланица Европске уније и Европског економског простора).

I УСЛОВИ ЗА ПОЛАГАЊЕ СТРУЧНОГ ИСПИТА, САДРЖИНА ПРИЈАВЕ И ПОТРЕБНА ДОКУМЕНТАЦИЈА ЗА ДРЖАВЉАНЕ РЕПУБЛИКЕ СРБИЈЕ

1. Стручни испит за туристичког водича и туристичког пратиоца (у даљем тексту: стручни испит) може да полаже лице које:

- има држављанство Републике Србије;

- зна српски језик;

- има најмање средње образовање у четворогодишњем трајању;

- активно зна један страни језик.

1. Пријава у писаној форми коју подноси кандидат садржи:

- означавање стручног испита који се полаже;

- име, име једног родитеља и презиме кандидата;

- датум и место рођења кандидата;

- податке о адреси становања;

- број, датум, место и држава издавања личне карте;

- ниво образовања, односно степен и врсту стручне спреме;

- страни језик који кандидат полаже (могуће је полагати само један од понуђених страних језика);

- место полагања психолошке процене према расположивим филијалама надлежне службе за послове запошљавања;

- контакт податке (број телефона и адреса електронске поште).

У пријави за полагање стручног испита за туристичког водича кандидат означава да ли поседује уверење о положеном стручном испиту за туристичког пратиоца.

Пријава за полагање стручног испита за туристичког водича, односно туристичког пратиоца може се поднети на обрасцу који се преузима са интернет странице министарства: http://mtt.gov.rs/sektori/sektor-za-turizam/turisticki-vodici-i-turisticki-pratioci/ (у даљем тексту: интернет страница министарства) или се иста може поднети у писаној форми, с тим да садржи све тражене податке.

1. Уз пријаву кандидат прилаже и:

- оригинал уверења о држављанству Републике Србије које није старије од шест месеци или оверену фотокопију наведеног уверења;

- оверену фотокопију дипломе о стеченом најмање средњем образовању (за дипломе стечене у иностранству: оверену фотокопију дипломе о најмање средњем образовању стеченом у иностранству; оверену фотокопију превода дипломе од стране судског тумача о најмање средњем образовању стеченом у иностранству; оверену фотокопију решења органа, односно институције надлежне за признавање исправе о стеченом образовању у иностранству) *(уместо оверене фотокопије дипломе о стеченом средњем образовању кандидати могу приложити оверену фотокопију дипломе о стеченом високом, односно вишем образовањ*у*);*

- фотокопију личне карте, односно извод електронског читача биометријске личне карте или фотокопију пасоша;

- доказ о уплати републичке административне таксе;

- попуњену изјаву у којој се кандидат опредељује да ли ће сам прибавити податке о чињеницама о којима се води службена евиденција или ће то министарство учинити уместо њега.

**Напомена:** Документа о чињеницама о којима се води службена евиденција су: **уверење о држављанству Републике Србије** и **уверење о положеном стручном испиту за туристичког пратиоца.**

С обзиром да службену евиденцију о положеном стручном испиту за туристичког пратиоца води министарство не постоји обавеза достављања доказа којим се потврђује ова чињеница.

Одредбом члана 9. и члана 103. Закона о општем управном поступку („Службени гласник РС“, бр. 18/2016) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. **Наведене доказе кандидат може доставити уз пријаву и сам, а у циљу ефикаснијег и бржег спровођења поступка.**

Кандидат је дужан да попуни изјаву којом се опредељује за једну од две могућности, да орган прибави податке о којима се води службена евиденција или да ће то кандидат учинити сам. Наведену изјаву (Образац 1 или Образац 2) је могуће преузети са интернет странице министарства.

**Документа задржава министарство и не враћа их кандидату**.

Пријава за полагање стручног испита тарифира се према тарифном броју 1. Закона о републичким административним таксама (,,Сл. гласник РС", бр. 43/03, 51/03 - испр., 61/05, 101/05 - др. закон, 5/09, 54/09, 50/11, 70/11 - усклађени дин. изн., 55/12 - усклађени дин. изн., 93/12, 47/13 - усклађени дин. изн., 65/13 - др. закон, 57/14 - усклађени дин. изн., 45/15 - усклађени дин. изн., 83/15, 112/15, 50/16 - усклађени дин. изн, 61/17 - усклађени дин. изн, 113/2017, 3/2018 - испр. и 50/2018 – усклађени дин. изн) у износу од **310,00 динара** за подношење захтева - пријаве. Износ таксе уплаћује се на **рачун: 840-742221843-57, позив на број: 53-015, по моделу 97**, сврха уплате: републичка административна такса, прималац: Буџет Републике Србије.

II УСЛОВИ ЗА ПОЛАГАЊЕ СТРУЧНОГ ИСПИТА, САДРЖИНА ПРИЈАВЕ И ПОТРЕБНА ДОКУМЕНТАЦИЈА ЗА ДРЖАВЉАНЕ ДРЖАВА ЧЛАНИЦА ЕВРОПСКЕ УНИЈЕ И ЕВРОПСКОГ ЕКОНОМСКОГ ПРОСТОРА

1. Стручни испит може да полаже држављанин државе чланице Европске уније и Европског економског простора који:

- зна српски језик;

- има најмање средње образовање у четворогодишњем трајању.

Држављанин државе чланице Европске уније и Европског економског простора мора да покаже знање из српског језика у складу са чланом 9. Правилника о стручном испиту за туристичког водича и туристичког пратиоца („Службени гласник РС”, бр. 102/2015) - у даљем тексту: Правилник.

1. Пријава у писаној форми коју подноси кандидат садржи:

- означавање стручног испита који се полаже;

- име, име једног родитеља и презиме кандидата;

- датум и место рођења кандидата;

- податке о адреси становања;

- број, датум, место и држава издавања пасоша;

- ниво образовања, односно степен и врсту стручне спреме;

- страни језик који кандидат полаже;

- место полагања психолошке процене према расположивим филијалама надлежне службе за послове запошљавања;

- контакт податке (број телефона и адреса електронске поште).

У пријави за полагање стручног испита за туристичког водича кандидат означава да ли поседује уверење о положеном стручном испиту за туристичког пратиоца.

Пријава за полагање стручног испита за туристичког водича, односно туристичког пратиоца може се поднети на обрасцу који се преузима са интернет странице министарства или се иста може поднети у писаној форми, с тим да садржи све тражене податке.

1. Уз пријаву кандидат прилаже и:

- оверену фотокопију дипломе о најмање средњем образовању стеченом у иностранству (уместо оверене фотокопије дипломе о стеченом средњем образовању кандидати могу приложити оверену фотокопију дипломе о стеченом високом, односно вишем образовању);

- оверену фотокопију превода дипломе од стране судског тумача о најмање средњем образовању стеченом у иностранству;

- оверену фотокопију решења органа, односно институције надлежне за признавање исправе о стеченом образовању у иностранству;

- фотокопију пасоша;

- доказ о уплати републичке административне таксе.

**Документа задржава министарство и не враћа их кандидату.**

Пријава за полагање стручног испита тарифира се према тарифном броју 1. Закона о републичким административним таксама у износу од **310,00 динара** за подношење захтева - пријаве. Износ таксе уплаћује се на **рачун: 840-742221843-57, позив на број: 53-015, по моделу 97**, сврха уплате: републичка административна такса, прималац: Буџет Републике Србије.

**III НАЧИН ПОЛАГАЊА СТРУЧНОГ ИСПИТА**

Програм, начин и услови полагања стручног испита, као и висина таксе за полагање стручног испита прописани су Правилником.

Стручни испитсастоји се од теоријског и практичног дела испита.

**Пре приступања полагању стручног испита кандидати се упућују на психолошку процену коју врши надлежна служба за послове запошљавања применом стандардизованих поступака,** а у складу са захтевом за обављање послова туристичког водича, односно туристичког пратиоца.

**О тачном термину и месту одржавања наведене процене кандидати ће накнадно бити обавештени на интернет страници министарства, а на којој ће бити доступне и све остале информације везане за полагање стручног испита.**

Полагању стручног испита може приступити кандидат који у потпуности, односно већој мери задовољи захтеве у поступку психолошке процене за обављање послова туристичког водича, односно туристичког пратиоца.

**На стручном испиту кандидат полаже предмет страни језик писмено и усмено, предмет информативно-водичку службу у туризму усмено и практично, а остале предмете усмено.**

**Предмет страни језик се полаже први по реду и уколико га кандидат не положи нема право полагања поправног испита, нити може приступити полагању осталих испита.**

Потребан ниво знања страног језика регулисан је чланом 9. Правилника, којим је прописано да кандидат мора да покаже знање страног језика тако да:

1. разуме суштину конкретних или апстрактних садржаја у сложеним текстовима, као и стручну расправу везану за делатност коју обавља;
2. је у стању да се изражава са одређеним степеном спонтаности и лакоће, тако да разговор са изворним говорником не представља напор ни једној ни другој страни;
3. се о великом броју тема изражава јасно и потпуно, уме да искаже своје мишљење о актуелним дешавањима и изложи предности и мане различитих ситуација и појава.

Овај **ниво знања страног језика сагласан је нивоу знања Б2 Заједничког европског оквира за језике (CECR).**

Литературу потребну за припрему полагања стручног испита утврђују чланови комисија - испитивачи и иста ће благовремено бити објављена на интернет страници министарства.

Практични део стручног испита, којим се утврђује вештина вођења, односно праћења и способност обављања оперативно техничких послова, као и примена знања из свих предмета утврђених Правилником, обухвата вођење односно праћење туристичке групе правцем – итинерером за туристичког водича, односно туристичког пратиоца који одреди председник комисија на предлог испитивача из практичног дела стручног испита.

Итинерери (са поласком из Београда) за полагање практичног дела стручног испита, биће накнадно објављени.

**IV ТАКСЕ ЗА ПОЛАГАЊЕ СТРУЧНОГ ИСПИТА**

Трошкове полагања стручног испита (трошкови полагања теоријског и практичног дела стручног испита) итрошкове организације полагања практичног дела стручног испита сноси кандидат.

1. **Трошкови полагања стручног испита**

**Такса за полагање стручног испита за туристичког водича** износи:

- за полагање испита из предмета страни језик **3.000,00 динара**;

- за полагање испита из осталих предмета стручног испита **15.000,00** **динара**.

**Такса за полагање стручног испита за туристичког пратиоца** износи:

- за полагање испита из предмета страни језик **3.000,00**;

- за полагање испита из осталих предмета стручног испита **6.000,00** **динара**.

Таксу за полагање испита из предмета страни језик кандидат плаћа након спроведене психолошке процене, а пре приступања полагању испита из предмета страни језик. Доказ о извршеној уплати кандидат доставља на дан полагања испита из предмета страни језик.

Таксу за полагање испита из осталих предмета стручног испита, кандидат плаћа након положеног испита из предмета страни језик, а пре приступања полагању испита из осталих предмета стручног испита. Доказ о извршеној уплати кандидат доставља на дан полагања испита из осталих предмета стручног испита.

**Такса за полагање стручног испита за кандидата који је положио стручни испит за туристичког пратиоца, а који полаже диференцијалне предмете за туристичког водича**, износи **9.000,00 динара**. Доказ о извршеној уплати доставља се на дан полагања испита из диференцијалних предмета стручног испита.

Бројеви жиро рачуна за уплату такси за полагање стручног испита биће накнадно објављени на интернет страници министарства.

1. **Трошкови организације полагања практичног дела стручног испита**

Висина трошкова организације полагања практичног дела испита, као и бројеви жиро рачуна на који се уплаћују наведени трошкови биће накнадно објављени. Износ трошкова организације полагања практичног дела испита кандидат уплаћује пре приступања полагању практичног дела испита.

**V** **НАЧИН И РОК ПОДНОШЕЊА ПРИЈАВЕ**

Рок за подношење пријаве је осам дана и почиње да тече наредног дана од дана објављивања огласа.

Пријава на оглас и докази о испуњености услова достављају се **од 9. до 16. октобра 2018. године** на адресу: **Министарство трговине, туризма и телекомуникација, Сектор за туризам, Омладинских бригада број 1, 11070 Нови Београд, са назнаком: Оглас за туристичког водича и туристичког пратиоца.**

Неблаговремене или недопуштене пријаве и пријаве уз које нису приложени сви потребни докази у оригиналу или фотокопији оверене у општини, суду или код јавног бележника, неће бити узете у разматрање.

Пријаве уз које су приложене фотокопије оверених фотокопија докумената неће бити узете у разматрање.

**VI РАНГИРАЊЕ КАНДИДАТА**

Рангирање кандидата обавиће се на основу датума и времена предаје појединачне пријаве **код поште** **искључиво** **путем пост експрес пошиљке** или **на писарници министарства** на адресу: Омладинских бригада број 1, Нови Београд, a до попуне предвиђеног броја кандидата. Неопходно је да **на потврди и самој пошиљци** прецизно буде наведен **датум, дан, час и минут предаје**, потврђен од поште односно писарнице.

**Није дозвољено достављање више пријава путем једне пост експрес пошиљке.**

**У случају да предвиђени број места за кандидате са знањем француског, немачког, руског, шпанског, италијанског, јапанског, турског, чешког, румунског, хебрејског, грчког, арапског, кинеског, пољског, корејског, персијског, норвешког, шведског и данског језика, односно српског језика, не буде попуњен министарство ће уписати наредног кандидата са знањем енглеског језика према редоследу на ранг листи.**

**У случају да предвиђени број места за полагање стручног испита за туристичког пратиоца не буде попуњен, министарство ће извршити упис наредног кандидата за туристичког водича према редоследу на ранг листи, a до попуњавања огласом прописаног броја места.**

**У случају да предвиђени број кандидата који се упућују на психолошку процену не приступи наведеној процени, министарство ће до попуњавања предвиђеног броја, уписати наредног кандидата према редоследу на ранг листи. О тачном термину и месту одржавања наведене процене кандидати ће бити обавештени на интернет страници министарства.**

**Министарство не преузима обавезу појединачног обавештавања кандидата.**

**Ранг листе за туристичког водича и туристичког пратиоца биће објављене на интернет страници министарства по прибављању доказа о чињеницама о којима се води службена евиденција.**

**VII ОСТАЛЕ ИНФОРМАЦИЈЕ**

Све информације поводом огласа можете добити на бројеве телефона: 011/ 3139 – 691, 011/3139-669 и 011/ 3139 - 668 у периоду од 11,00 до 14,00 часова.

Овај оглас објављује се на интернет страници Министарства трговине, туризма и телекомуникација.

**МОЛИМО ВАС ЗА СТРПЉЕЊЕ И РАЗУМЕВАЊЕ УКОЛИКО НАВЕДЕНЕ ТЕЛЕФОНСКЕ ЛИНИЈЕ БУДУ ЗАУЗЕТЕ.**